Langdurige beurtkrag kan water, sanitasie raak(Argieffoto: pixabay) Die Stad Kaapstad is bekommerd dat die gedurige instelling van beurtkrag tot ŉ water- en sanitasiekrisis gaan lei. Die metro het nou ŉ beroep op sy inwoners gedoen om hul watergebruik te verminder en om “net toilette te spoel wanneer dit regtig nodig is om die druk op die netwerk te verlig”. Siseko Mbandezi, waarnemende burgemeesterskomiteelid vir water en sanitasie, sê die meeste van die metro se waterstelsels maak gebruik van swaartekrag om water van hoogliggende damme na verbruikers te help voer. “Sommige hoogliggende gebiede, veral in die noordelike en suidelike dele van die stad, kan lae druk of watertoevoerprobleme tydens kragonderbrekings ervaar, aangesien die metro se bykomende waterpompstasies hierdeur geraak word,” sê hy. Die metro het ook reeds 85 van die stad se groter water- en sanitasiepompstasies met permanente kragopwekkers toegerus om te verseker dat die stad se water- en sanitasiestelsels die aanslae van beurtkrag kan weerstaan. “Ons instandhoudingspanne is op bystand en sal mobiele kragopwekkers gebruik om kleiner pompe aan te dryf indien nodig,” sê Mbandezi. “Alle pompstasies is toegerus met telemetrie om ons te help om die putvlakke van die fasiliteite te monitor.” Hy voer aan dat die stad egter ŉ beperkte beskikbaarheid van mobiele kragopwekkers het, wat kan veroorsaak dat sommige pompstasies dalk kan oorloop as beurtkrag vir langer as twee uur op ŉ slag ingestel word. “As groot gebiede sonder krag sit, is dit nie logisties moontlik om oorvloei heeltemal te voorkom nie, in welke geval die operasionele spanne hul uiterste bes doen om sulke vloei te beperk en skoon te maak.” Mbandezi het reeds vroeër vandeesweek gemaan dat die stad moontlik waterbeperkings sal moet instel indien die waterverbruik nie laer as 950 miljoen liter per dag gehou kan word nie. Tog is daar geen onmiddellike rede tot kommer oor watersekerheid in Kaapstad nie aangesien die stad se damvlakke tans op sowat 73% staan. Mbandezi sê dit is slegs ŉ uitdaging om te verseker dat hierdie water by inwoners uitkom, veral gedurende beurtkrag. “Die watersuiweringsaanlegte oor die hele stad heen is wel toegerus met kragopwekkers om te verseker dat inwoners van skoon drinkwater voorsien word tydens beurtkrag.”